text: Rambuk-tyve løb med mærketøj for 900.000 kroner
  03 november 2011 kl. 09.36
  Tøjbutikken Mr. Ebbe på Rådhuspladsen i Billund blev i nat tømt for dyrt mærkevaretøj til en værdi af 900.000 kroner, som fire rambuktyve kørte væk i en rød VW Sharan-varevogn.
  
  Omkring klokken 02.20 bakkede tyvene en varevogn ind gennem tøjbutikkens vinduer, hvor de i et hurtigt commandoraid tømte butikken for dyrt mærkevaretøj, blandt andet af mærket Hugo Boss.
  Politiet oplyser, at vidner mener at have set fire mænd deltage i rambuk-indbruddet.
  Tyvene forsvandt med tøj til en værdi af 900.000 kroner i en rød VW Sharan varevogn. Bilens nummerplade startede med bogstaverne VD.
  